Diari Oficial de la Generalitat Valenciana


Sumari del DOGV 7875, del 16-09-2016 (2016/7025)

RESOLUCIÓ de 2 de setembre de 2016, de la Direcció General de Medi Natural i d'Avaluació Ambiental, per la qual s'ordena la publicació de l'estimació d'impacte ambiental corresponent a l'expedient 26/15-AIA Ibi.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7875

Data del DOGV
:   16-09-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/7025


Data del document
:   02-09-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 2 de setembre de 2016, de la Direcció General de Medi Natural i d'Avaluació Ambiental, per la qual s'ordena la publicació de l'estimació d'impacte ambiental corresponent a l'expedient 26/15-AIA Ibi. [2016/7025]  
De conformitat amb l'article 31.5 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual estableix la publicació en el Diari Oficial de la Comunitat Valenciana de l'estimació d'impacte ambiental, resolc:  
  
  
Publicar en el Diari Oficial de la Comunitat Valenciana l'estimació d'impacte ambiental corresponent a l'expedient 26/15-AIA Ibi.  
  
«Estimació d'impacte ambiental  
Expedient: 26/15-AIA.  
Projecte: Centre Emissor De Telecomunicacions Radioelèctriques.  
Promotor: Totcable Ibivisión, SAU.  
Òrgan substantiu: Ajuntament d'Ibi (Alacant), (expedient A-19-2012).  
Localització: parcel·la 23 del polígon 2 en el terme municipal d'Ibi (Alacant).  
  
Descripció del projecte:  
El projecte té per objecte la instal·lació d'un centre emissor de telecomunicació amb emplaçament en partida Retures, km 3,3 carretera Ibi-Banyeres de Mariola, per a donar servei d'internet i telefonia IP al municipi d'Ibi i municipis limítrofs per mitjà de la utilització de tecnologia WiMAX.  
La característica d'aquest sistema implica que la cobertura només es proporciona en les zones que tinguen visió directa amb els panells de transmissió, la qual cosa obliga que el sistema emissor es trobe a una altura prou elevada per a sobrepassar obstacles pròxims. Aquest fet ha condicionat les alternatives d'ubicació. D'altra banda, emet amb una potència mil vegades menor que la telefonia mòbil, minorant la contaminació electromagnètica generada.  
L'emplaçament es troba en terreny forestal classificat en el PGOU d'Ibi com a sòl no urbanitzable d'especial protecció (SNUEP), justificant la impossibilitat d'ubicació en sòl no urbanitzable comú a una altura suficient per a donar cobertura a la zona que es pretén. Les infraestructures i els servicis són usos considerats admissibles en l'article 5.2 del PGOU en el SNUEP, d'acord amb els informes emesos.  
  
Les instal·lacions consistiran en:  
- La instal·lació a una cota de 927 m. d'altura d'una torre de comunicacions autosuportada de 14 metres d'alçària, de secció quadrada de 0,9x0,9, culminada amb un suport per a sustentar balisa nocturna on s'allotjaran els elements radiants.  
- Subministrament elèctric per mitjà d'una línia de baixa tensió d'uns 150 m suportada sobre 3 pals metàl·lics que uneixen el pal d'entroncament on s'ubica la caixa general de protecció (CGP) i el quadre de comptadors amb la torre del centre emissor. També disposarà d'una línia de baixa tensió subterrània de 2 metres que uneix la línia de baixa tensió amb els quadres de potència ubicats en els armaris.  
- Dos armaris prefabricats de polièster de dimensions 1,25 (alçària) x 1m (amplària) x 0,42 (profunditat).  
La superfície ocupada és d'uns 16 m².  
S'han estudiat alternatives d'ubicació en sòl no urbanitzable comú, a una cota més baixa. No obstant això, en realitzar els estudis previs, es va observar que des de les possibles ubicacions situades en SNUC no s'aconseguia l'altura per a la cobertura necessària, per la qual cosa van ser descartades.  
  
Tramitació administrativa:  
Per a l'expedient iniciat en 2012 en l'Ajuntament d'Ibi, (exp. A-19-2012) com a òrgan substantiu en l'autorització del projecte, resulta aplicable, per ser la normativa en vigor en aquell moment, l'article 63 a) de la Llei 3/1993 forestal de la Comunitat Valenciana, per la qual cosa aquest projecte es troba sotmés al procediment d'estimació d'impacte ambiental.  
La tramitació d'avaluació d'impacte ambiental s'inicia en els Serveis Territorials de la llavors Conselleria d'Infraestructures, Territori i Medi Ambient, en estar delegades en aquest òrgan les estimacions d'impacte ambiental. Posteriorment, el 16 de març de 2015, es remet des del Servei Territorial de Medi Ambient d'Alacant l'expedient d'estimació d'impacte ambiental (13/7873-ETH) relatiu a l'expedient de llicència municipal A-19-2012 del projecte referit a fi que es realitze l'estimació d'impacte ambiental, per no tindre tècnic per a això.  
  
La documentació remesa inclou còpia de l'expedient municipal i de l'expedient de la Direcció Territorial, projecte, estudi d'impacte ambiental, estudi d'integració paisatgística i annex del pla tècnic d'implantació.  
  
En la tramitació realitzada des dels Serveis Territorials consta:  
1) Nota interior de 16.04.2013 del cap de Secció Forestal de remissió de l'expedient als efectes d'obrir l'expedient d'avaluació ambiental, i adjunta:  
a. Ofici de l'Ajuntament d'Ibi amb entrada el 27 d'agost de 2012 sol·licitant informe i adjuntant projecte tècnic (maig de 2012), projecte d'infraestructura (maig de 2012) i pla tècnic d'implantació (febrer de 2012).  
b. Còpia de l'informe favorable del Servei Territorial d'Urbanisme d'Alacant de 6 de juny de 2012 (expedient 2012/5846 PAK), de l'agent mediambiental de 24 de setembre de 2012 i ofici de 19 d'octubre de 2012 d'enviament a l'Ajuntament d'Ibi de l'informe de 15 d'octubre de 2012, del tècnic de gestió forestal de la secció forestal.  
c. Ofici de l'Ajuntament d'Ibi amb entrada el 7 de desembre de 2012, que adjunta informe de la tècnic de medi ambient municipal de 19 de setembre de 2012, ofici del Ministeri d'Indústria, Energia i Turisme de 29 d'agost de 2012, estudi d'impacte ambiental (setembre de 2012), document de síntesi de l'EIA i estudi d'integració paisatgística (juliol 2012).  
d. Annex a projecte d'infraestructura (febrer 2013).  
e. Informe de 27 de març de 2013, del tècnic de gestió forestal de la secció forestal.  
2) Informe del Servei d'Infraestructura Verda i Paisatge de 6 de setembre de 2013, en què s'indica la necessitat de completar l'estudi d'integració paisatgística, en el sentit que s'exposa més avant en el corresponent apartat de les consideracions ambientals.  
3) L'Ajuntament d'Ibi remet el 31 d'octubre de 2013 informe de la tècnic de medi ambient de 15 d'octubre de 2013, així com la documentació complementària de l'estudi d'impacte ambiental consistent en estudi detallat del centre emissor (abril 2012), inventari ambiental i descripció d'interaccions ecològiques i ambientals (abril 2012). Mesures protectores i correctores (febrer 2013), i subministrament d'energia elèctrica al centre emissor (febrer 2013).  
4) El 14 de novembre de 2013 la Direcció General d'Avaluació Ambiental i Territorial remet informe de 4 d'octubre de 2013, del Servei d'Ordenació del Territori sobre prevenció del risc d'inundació (PATRICOVA), que indica que el projecte resulta compatible en no tindre risc d'inundació.  
5) El 4 de març de 2015 l'Ajuntament d'Ibi remet les mesures correctores i protectores a l'estudi d'integració paisatgística (5.05.2014), així com informe favorable de la tècnic de medi ambient municipal d'1 d'agost de 2014 sobre aquestes mesures, que s'exposa més avant en l'apartat corresponent de les consideracions ambientals.  
  
  
Consideracions ambientals:  
En els informes demanats, es destaca als efectes de les consideracions ambientals el següent:  
- En l'informe en matèria forestal emés el 27 de març de 2013 s'indica que gran part de la instal·lació es troba executada, ressalta l'alta visibilitat d'aquesta i proposa la reducció de l'alçària. Destaca també la introducció d'elements artificials en l'entorn natural, per la qual cosa cal adoptar mesures de mimetització amb l'entorn natural i l'elaboració d'un estudi d'integració paisatgística, així mateix sol·licita aclariment en relació amb el subministrament d'energia elèctrica que posteriorment es decanta per una connexió elèctrica aèria de baixa tensió de 150 m, que haurà d'incorporar mesures d'aïllament i protecció. Des del punt de vista forestal indica que la superfície a afectar és escassa i que no pareix que es deriven conseqüències negatives cap a l'entorn pròxim ni per a la vegetació ni per a la fauna, més enllà de la necessitat de recordar la prevenció enfront d'incendis forestals que marca la normativa sectorial.  
  
- En l'informe del Servei d'Infraestructura Verda i Paisatge de 6 de setembre de 2013 s'informa sobre l'estudi d'integració paisatgística i indica que s'haurà d'incorporar el pla de participació pública i que s'haurà de reflectir que la instal·lació s'ubica en un paisatge identificat com a paisatge de rellevància regional (PRR 20»Serres de l'interior d'Alacant, Mariola, Maigmó i Penya Roja» en l'estratègia territorial de la Comunitat Valenciana, molt pròxim a un altre paisatge de rellevància regional (PRR 21 «Foies d'Alcoi i Castalla i Vall de Bocairent»), en un espai d'elevada intervisibilitat entre ambdós. A més s'haurà d'identificar tots els recursos paisatgístics existents en l'entorn, incloent-hi els BIC (Castell Vermell, Castell Vell) i els BRL (Ermita de Santa Llúcia,[...]) analitzant l'efecte visual de la instal·lació, aportant fotografies o fotomuntatges, i requerint mesures d'integració paisatgística addicionals, amb una valoració econòmica per mitjà del seu programa d'implementació. En particular, es creu convenient emprar el color natural de l'estructura metàl·lica, estudiar la possibilitat de reduir l'alçària de l'antena o ubicar els sistemes radials a la menor cota possible, i integrar les instal·lacions ubicades al costat de la base de l'antena, emprant per a això vegetació semblant a la de l'entorn.  
  
- L'Ajuntament d'Ibi remet el 4 de març de 2015 informe tècnic favorable sobre la documentació complementària d'esmena presentada pel promotor datada al maig de 2014, referent a la implementació de mesures correctores i protectores en matèria d'integració paisatgística, que esmena les qüestions reflectides en l'informe del Servei d'Infraestructura Verda i Paisatge, incorpora el pla de participació pública, valora l'afecció paisatgística sobre els BIC mencionats, sobre els quals no hi ha afecció visual, així com sobre els BRL de les ermites de Santa Llúcia (1.120 m,), ermita de Sant Miquel (1.150 m.), ermita de Sant Pasqual (3.600 m), no hi ha a penes afecció a la visual en les dos primeres i nul·la en la tercera. Així mateix, analitza els recorreguts escènics de llocs d'interés en la ciutat, i els llocs d'interés natural (barranc dels Molins a 1.500 m i paratge de Sant Pasqual a 3.600 m), les rutes ecològiques i paisatgístiques de les Foies Blanques, camí de Xixona, camí de Carrascar i la via de comunicació de l'autovia A-7 (2.800 m.) i la carretera comarcal CV-801, que es troba a 150 m. i serà l'únic punt des del qual serà visible.  
  
En no poder minorar l'alçària de la torre per motius de viabilitat tècnica per a la prestació del servei, incorpora mesures d'integració paisatgística addicionals per mitjà de la pintura amb gris clar de la torre i els sistemes radiants, així com la plantació d'arbres d'uns 5 metres d'alçària davant del centre emissor. Així mateix, per als armaris i base de la torre s'utilitzaran tons ocre per a la mimetització amb la muntanya.  
- Respecte a la compatibilitat urbanística, se cita en l'informe de 6 de juny de 2012, del Servei Territorial d'Urbanisme d'Alacant que en l'informe emés per l'arquitecte municipal, la parcel·la on es projecta la instal·lació d'estació base de telefonia mòbil està classificada com a sòl no urbanitzable d'especial protecció. En l'article 5.2 del dit PGOU es defineixen els usos permesos per a SNUEP, entre els quals es troben les infraestructures i serveis. S'inclouen en aquest apartat les línies de conducció elèctrica telefònica, etc. Aquestes infraestructures i serveis seran usos admissibles sempre que es demostre, per mitjà d'estudi detallat, la impossibilitat d'ubicar-los en sòl no urbanitzable comú. Segons l'esmentat informe municipal s'ha justificat en l'estudi detallat d'ubicació del centre emissor de data 23 d'abril de 2012, que no es compleixen els objectius de cobertura en cap dels emplaçaments situats en zona qualificada com a sòl no urbanitzable comú.  
  
Valoració ambiental del projecte:  
El projecte no afecta espais naturals protegits ni espais integrants de la Xarxa Natura 2000. No obstant això, es troba a una distància inferior a 150 m. de la ZEPA «Serres de Mariola i el Carrascar de la Font Roja». Es troba ubicat en sòl forestal, d'acord amb la cartografia del PATFOR.  
El projecte pot considerar-se quant a l'àmbit superficial molt reduït, es circumscriu a una ocupació aproximada de 16 m² per a la torre i instal·lacions auxiliars, així com per a la línia elèctrica de subministrament d'energia de 150 m. de longitud. És l'impacte paisatgístic el que es pot considerar com una afecció major, a causa de l'altura que resulta necessària per a la funcionalitat de la instal·lació. Considerant que es troba ubicat en un paisatge identificat com a paisatge de rellevància regional (PRR 20 »Serres de l'interior d'Alacant, Mariola, Maigmó i Penya Roja» en l'estratègia territorial de la Comunitat Valenciana, molt pròxim a un altre paisatge de rellevància regional (PRR 21 «Foies d'Alcoi i Castalla i Vall de Bocairent»).  
De la condició requerida per la mateixa finalitat de cobertura de la infraestructura, podria derivar-se una incidència significativa en el paisatge. No obstant això, les mesures preventives i correctores previstes, d'acord amb l'estudi d'integració paisatgística i el document addicional, atenuen notablement la percepció visual, i per tant els efectes sobre el paisatge respondran a nivells acceptables.  
La localització resulta d'un estudi de diverses alternatives realitzat, que intentava que la ubicació poguera ser en sòl no urbanitzable comú, no obstant això, per a tindre la cobertura viable per al projecte, ha sigut necessari situar-la en sòl no urbanitzable d'especial protecció, disposant d'informe de compatibilitat urbanística (art 5.2 PGOU) en tractar-se d'una infraestructura per a la qual queda justificada la inviabilitat en sòl no urbanitzable comú, d'acord amb l'estudi detallat d'ubicació del centre emissor de data 23 d'abril de 2012.  
Altres accions susceptibles de generar impacte són les derivades de l'eliminació de la cobertura vegetal natural i el moviment de terres produït pel procés d'excavació i la generació de residus procedents de l'excedent de la fonamentació i construccions associades. No obstant això, es tracta d'afeccions d'escassa entitat per la reduïda superfície afectada, tenint en compte així mateix l'aplicació de mesures correctores, com és la retirada dels residus d'obra, i l'aplicació de les terres d'excavació en l'aplanament i anivellació de la parcel·la.  
  
En l'estudi d'impacte ambiental, a més de les mesures anteriorment exposades, es preveuen mesures preventives i correctores referides al sòl (aplec de materials, prevenció de fugues de vehicles i maquinària, gestió de residus d'obra), a l'atmosfera (sobre sorolls i gasos de combustió) i gestió de residus.  
Quant a la línia elèctrica, en trobar-se ubicada a menys de 150 m. de la ZEPA Serres de Mariola i el Carrascar de la Font Roja, requereix establir mesures preventives per a evitar l'electrocució i col·lisió de l'avifauna, per a això haurà d'establir una mesura addicional per mitjà de l'execució de la línia amb cable aïllat trenat que compleix la doble funció d'aïllament i visualització per a evitar la col·lisió.  
S'estableix un programa de vigilància ambiental amb l'objecte de comprovar les mesures protectores i correctores tant en la fase de construcció com de funcionament.  
Efectuada l'anàlisi ambiental anteriorment exposada, i a la vista dels informes emesos i les mesures correctores i protectores previstes, es desprén que de la seua execució i funcionament no s'esperen impactes ambientals significatius i que resulta una activitat compatible amb els valors naturals existents.  
  
Consideracions jurídiques  
El projecte examinat constitueix un dels supòsits en què resulta preceptiva la formulació d'una estimació d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 63 a) de la Llei 3/1993 forestal de la Comunitat Valenciana.  
En l'expedient s'han observat els tràmits previstos en el Decret 162/1990 pel qual s'aprova el Reglament per a l'execució de la Llei 2/1989, d'impacte ambiental de la Comunitat Valenciana i en les altres disposicions que se li apliquen.  
L'article 13 del Decret 158/2015, de 18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
  
Per tot això, fent ús de les facultats que tinc legalment atribuïdes, formule la següent resolució:  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que se li apliquen, el projecte de centre emissor de telecomunicacions radioelèctriques, en la parcel·la 23 del polígon 2, del terme municipal d'Ibi, promogut per Tot Cable Ibivisión, SAU, sempre que aquest es desenvolupe amb les previsions del projecte, l'estudi d'impacte ambiental i la resta de documentació que hi ha en l'expedient i s'adopten les mesures indicades en l'apartat segon.  
  
Segon  
Addicionalment a les mesures adoptades en el projecte, s'estableixen les condicions següents:  
1. Els residus generats en la fase de construcció, seran gestionats adequadament, d'acord amb les previsions del Reial Decret 105/2008, d'1 de febrer i el Decret 200/2004, d'1 d'octubre.  
2. Atesa la ubicació de la instal·lació en un enclavament forestal, s'han d'adoptar durant l'execució del projecte i treballs de manteniment les mesures de prevenció d'incendis forestals establides en el Decret 7/2004, de 23 de gener.  
3. La línia elèctrica haurà de disposar de conductors aïllats i protecció elèctrica suficient per a evitar risc d'incendi enfront d'una eventual caiguda del conductor. Així mateix, per a evitar afeccions a l'avifauna, l'execució de la línia haurà de realitzar-se amb cable aïllat trenat que compleix la doble funció d'evitar l'electrocució i permetre la visualització per a evitar la col·lisió de l'avifauna.  
4. Respecte a les mesures d'integració paisatgística, d'acord amb el que s'ha indicat en l'informe del Servei d'Infraestructura Verda i Paisatge s'emprarà el color natural de l'estructura metàl·lica.  
5. Si apareixen elements del patrimoni cultural durant les obres, aquestes se suspendran i es comunicarà a l'òrgan competent.  
  
  
Tercer  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjudici que puguen utilitzar-se els mitjans que en defensa dels seus drets s'estimen pertinents.  
  
Quart  
Publicar en el Diari Oficial de la Comunitat Valenciana la present estimació d'impacte ambiental, d'acord amb el que disposa l'article 31 del mencionat Decret 162/1990, de 15 d'octubre.  
  
València, 6 de juliol de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 2 de setembre de 2016.- El director general de Medi Natural i d'Avaluació Ambiental: Antoni Marzo i Pastor.»